**AZ UTOLSÓ NEGYEDÓRÁVAL KELLETT VOLNA KEZDENI!**

Csapatunk a REAC a Budapest I. osztályú Futball csapata a tavaszi második fordulóban idegenben a RAFC együttesével játszott az Ikarus műfüves pályáján. Sajnos keretünkből öt-hat játékos hiányzott így vezetőedzőnknek Lászka Balázsnak gondot okozott a kezdő csapat összeállítása. Természetesen ennek ellenére más célunk nem is lehetett a RAFC ellen, mint a mérkőzés megnyerése. Hiába vagyunk az első helyen a bajnokságban nagyon szoros a táblázat. Ősszel csak 0:0-s eredményt értünk el ellenfelünk ellen, így fűtött minket a visszavágás vágya. A mérkőzés szép napsütéses, de igen szeles időben került megrendezésre. Az első perctől kezdve hazai hangulatot érezhettünk a pályán mivel a REAC szurkolócsoportja igencsak tetszetősen és hangosan biztatta csapatunkat. Köszönjük nekik! Azonnal magunkhoz ragadtuk a kezdeményezést és a második percben rögtön kihagytunk egy nagy lehetőséget. Balázs Bálint jobboldali beadása a hosszú ötösön érkező Kasza Danihoz került, aki 4 méterről mellé fejelt. Ellenfelünk e figyelmeztető jel miatt is talán még jobban visszahúzódott a kapujától kb.30- 40 méterre védekezett. A lelátón az volt az érzésünk, hogy nem is törekednek gólszerzésre, hanem csak a vereség elkerülése a céljuk. Gyakorlatilag át sem lépték az első félidőben a térfelünket. Gyűrtük, gyömöszöltük ellenfelünket sajnos jobb kifejezést nem tudok erre találni, de nyomasztó mezőnyfölényünk ellenére sem tudtunk a kapuba betalálni pedig lehetőségeink megvoltak. Sok apró helyzet majd a 33. percben újabb óriási gólszerzési lehetőség. Kasza Dani 20 méterről lövésre szánta el magát, lövése azonban a bal kapufáról kifelé pattant. Az eredmény nem változott, így 0:0-s állásnál vonultak a csapatok az öltözőben. Általános vélemény, hogy ezt a mérkőzést meg fogjuk nyerni a második félidőben, mert, ha nem is játszunk top formában ezt a nyomást ellenfelünk nem fogja bírni. A második félidő elejét épp ezért még jobban megnyomtuk. A 47. percben jeleztük gólszerzési szándékunkat. Balázs Bálint jobb oldali beadását az ötösről Törőcsik Bence a kapus kezébe fejelte. Az 55. percben Törőcsik Bence egy újabb helyzetet puskázz el. A 16-on belül kap egy labdát, amelyet ügyesen átvesz és lefordul védőjéről és a baloldali ötös sarkáról a hosszú kapufa mellé gurít. A 60. percben Kasza Dani 18 méterről lő, lövését a kapus nagy bravúrral védi, a kipattanót Huszárik Zsolt a hálóba juttatja, de sajnos a partjelző lest jelez, így a játékvezető a gólunkat érvénytelenítette. Igencsak véleményes volt az ítélet. Levegőben lógott a gól, ellenfelünk továbbra sem veszélyeztetett csak a védekezésre koncentrált. A 74. percben végre sokadik helyzetünket gólra váltottuk. Balázs Bálint jobboldali beadására Kasza Dani érkezett és 10 méterről laposan a kapu közepébe lőtt. 1:0. Végre megvolt az előny és mint később bebizonyosodott a mérkőzés folyamán megtört a RAFC ellenállása. Igy lett és jött a második találatunk. A 79. percben jobboldali akció, Bartucz Martin betört a 16-on belülre és lapos beadására Kacsó Attila érkezett és magabiztosan 8 méterről a hálóba helyez. 2:0. Ha volt is esetleg egy kis kétség az ezzel a góllal el is tűnt a mérkőzés kimenetelével kapcsolatban. A második gólunk után is tovább sorjáztak helyzeteink. A 85. percben harmadik gólunkat megszerezte Törőcsik Bence, a 16-on belül 10 méterről laposan a hosszú sarokba helyezett. 3:0. A slusszpoén a 91. percben érkezett. Baloldali akció, Huszárik Zsolt passzolt Pesti Dávidhoz, aki 11 méterről lapos lövéssel megszerezte 4. gólunkat. 4:0. Középkezdés után a játékvezető beszüntette a találkozót. Nehéz volt ugyan az első félidő, de azért feltörtük ellenfelünk ellenállását. Nehéz olyan csapat ellen nyerni, amely csapat csak a védekezésre koncentrál, nem is törekszik igazán a gólszerzésre. Továbbra is győzelmi kényszerben vagyunk, hogy megtartsuk vezető helyünket. A vetélytársaink is nyertek, így jövő héten a Vízművek ellen hazai pályán szombaton 15h-kor más célunk nem is lehet mint a győzelem. A mérkőzés pikantériája, hogy leendő ellenfelünktől szenvedtük el egyetlen vereségünket, így ha valakinek hát nekik van miért visszavágni.

Most pedig Lászka Balázs vezetőedzőnk rövid értékelése a bajnoki mérkőzésről:

Nehéz mérkőzést játszottunk, ellenfelünk ugyanúgy, mint ősszel nagyon zártan védekezett. Nehezen törtük fel ellenfelünk szívós védekezését, de teljesen megérdemelt még e gólarányban is a győzelmünk.

HAJRÁ REAC!

Kiss István György